CELEX: 
Language: hu
Date: 2021-10-20 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az 1151/2014/EU felhatalmazáson alapuló bizottsági rendeletben meghatározott szabályozástechnikai standardoknak a letelepedés jogának és a szolgáltatásnyújtás szabadságának gyakorlása során bejelentendő információk tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A felhatalmazáson alapuló jogi aktus módosítja az 1151/2014/EU felhatalmazáson alapuló bizottsági rendeletet, amely meghatározza a hitelintézetek által a székhelyük szerinti illetékes hatóság számára a letelepedés jogának és a szolgáltatásnyújtás szabadságának gyakorlása során bejelentendő információkat. Ezt a felhatalmazáson alapuló bizottsági rendeletet az Európai Bizottság azt követően fogadta el, hogy a (későbbiekben módosított) 2013/36/EU irányelv 35., 36. és 39. cikke alapján kötelező erejű technikai standardok kidolgozásával megbízott Európai Bankhatóság (EBH) szabályozási standardtervezeteket nyújtott be.
            
            
               Az 1151/2014/EU felhatalmazáson alapuló bizottsági rendelet – a letelepedés jogának és a szolgáltatásnyújtás szabadságának gyakorlásával kapcsolatos értesítések során alkalmazandó egységes táblákat, mintadokumentumokat és eljárásokat meghatározó 926/2014/EU bizottsági végrehajtási rendelettel együtt – jelentősen javította az EU-n belüli egyenlő versenyfeltételeket és megkönnyítette a piaci integrációt. Az ilyen értesítésekkel kapcsolatos gyakorlati tapasztalatok bővülésével nyilvánvalóvá vált, melyek a javításra szoruló területek, ahogyan azt az EBH-nak az útlevéllel kapcsolatos értesítésekre vonatkozó szabályozástechnikai standard szakértői felülvizsgálatáról szóló, 2018. július 10-i jelentése is mutatja. Ennek megfelelően az EBH-t létrehozásáról szóló (később módosított) 1093/2010/EU rendelet 29. cikke (1) bekezdésének d) pontja értelmében az EBH elvégezte az 1151/2014/EU felhatalmazáson alapuló bizottsági rendelet alapján elfogadott szabályozástechnikai standardok felülvizsgálatát és módosítását. 
            
            
               A standardmódosításokat tartalmazó tervezet jóváhagyásáról a Bizottság az EBH létrehozásáról szóló 1093/2010/EU rendelet 10. cikkének (1) bekezdésével összhangban az azok kézhezvételétől számított három hónapon belül határoz. Ha az Unió érdeke úgy kívánja, a Bizottság csak részben vagy módosításokkal is jóváhagyhatja a standardtervezeteket, figyelemmel az említett cikkekben meghatározott egyedi eljárásra.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az 1093/2010/EU rendelet 10. cikke (1) bekezdésének harmadik albekezdésével összhangban az EBH nyilvános konzultációt tartott a Bizottsághoz benyújtott, módosító technikaistandard-tervezetekről. A konzultációs anyagot 2019. november 13-án közzétették az EBH internetes oldalán; a konzultáció 2020. február 13-án lezárult. Emellett az EBH felkérte az 1093/2010/EU rendelet 37. cikke alapján létrehozott Banki Érdekképviseleti Csoportot, hogy nyilvánítson véleményt a technikai standardok módosításáról szóló tervezetről. A technikai standardok módosításáról szóló tervezet benyújtásával együtt az EBH azt is ismertette, hogy a Bizottsághoz benyújtott, technikai standardok módosításáról szóló végleges tervezet kialakításakor hogyan vette figyelembe a konzultációk eredményét.
            
            
               Az 1093/2010/EU rendelet 10. cikke (1) bekezdésének harmadik albekezdésével összhangban az EBH a technikaistandard-tervezetekkel együtt az általa készített hatásvizsgálatot, valamint a technikai standardok módosításáról szóló tervezethez kapcsolódó költség-haszon elemzést is benyújtotta a Bizottságnak. Ez az elemzés a következő címen érhető el: 
               
                  https://www.eba.europa.eu/amended-rts-and-its-passport-notification#pane-new-ed8f3c99-9589-454a-a87e-37f2578a1783
               
               , a szabályozástechnikai standardcsomag módosításáról szóló végleges tervezet 32-35. oldala.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A felhatalmazáson alapuló jogi aktus módosítja az 1151/2014/EU felhatalmazáson alapuló bizottsági rendeletet annak érdekében, hogy javítsa a székhelyük szerinti illetékes hatóságokat arról értesítő hitelintézetek által szolgáltatandó információk minőségét és következetességét, hogy egy másik tagállamban fióktelepet kívánnak nyitni vagy szolgáltatásokat kívánnak nyújtani, vagy hogy meg kívánják szüntetni a határokon átnyúló tevékenységüket. 
            
            
               A leglényegesebb változások különösen az alábbiakra vonatkoznak: 
            
            
               a)a hitelintézethez intézett azon kérés, hogy a lehető legpontosabban tüntesse fel az értesítés tárgyát képező egyes tevékenységek tervezett kezdőnapját, és ne csak a jelenleg tervezett fő tevékenységekét; 
            
            
               b)a fióktelep létesítése esetén bejelentendő pénzügyi tervre vonatkozó információk részletessége. Az előrejelzéseket alátámasztó feltételezéseknek immár kifejezetten szerepelniük kell az értesítésben; 
            
            
               c)a fióktelep megszűnése esetén benyújtandó információk. Immár kifejezetten szükséges egy olyan nyilatkozat, amely jelzi a hitelintézetek által annak biztosítása érdekében tett vagy tervezett intézkedéseket, hogy a továbbiakban ne tartsanak a nyilvánosságtól betéteket vagy egyéb visszafizetendő pénzeszközöket a fióktelepen keresztül.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.10.20.)
            
            
               az 1151/2014/EU felhatalmazáson alapuló bizottsági rendeletben meghatározott szabályozástechnikai standardoknak a letelepedés jogának és a szolgáltatásnyújtás szabadságának gyakorlása során bejelentendő információk tekintetében történő módosításáról  
               
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről szóló, 2013. június 26-i 2013/36/EU európai parlamenti és tanácsi irányelvre
                  1
                és különösen annak 35. cikke (5) bekezdésére, 36. cikke (5) bekezdésére, valamint 39. cikke (4) bekezdésére, 
            
            
               mivel:
            
            
               (1)Az 1151/2014/EU felhatalmazáson alapuló bizottsági rendelet
                  2
                meghatározza a hitelintézetek által a letelepedés jogának és a szolgáltatásnyújtás szabadságának gyakorlása során bejelentendő információkat.
            
            
               (2)Az illetékes hatóságok hitelintézetek által benyújtott értesítésekkel kapcsolatos értékelési gyakorlatai közötti konvergencia előmozdítása érdekében az 1151/2014/EU felhatalmazáson alapuló rendeletben meghatározott információkat tovább kell részletezni. Ezenkívül a jogbiztonság biztosítása érdekében naprakésszé kell tenni a jogi aktusokra vonatkozó egyes hivatkozásokat.
            
            
               (3)A hitelintézet által a fióktelep-útlevéllel kapcsolatos értesítéssel közölt információknak kellően részletesnek kell lenniük annak biztosításához, hogy a székhely szerinti tagállam illetékes hatósága pontos és átfogó értékelést tudjon végezni arról, hogy a hitelintézet képes-e elvégezni azokat a tevékenységeket, amelyekre vonatkozóan az útlevéllel kapcsolatos értesítést benyújtották. E célból a megadott információknak az egyes tevékenységek tervezett kezdőnapját, nem pedig csak a fő tevékenységek tervezett kezdőnapját kell megjelölniük. Hasonlóképpen, a hároméves időszakra szóló, a mérlegre és az eredménykimutatásra vonatkozó előrejelzéseket tartalmazó pénzügyi tervnek tartalmaznia kell az alapul szolgáló feltételezéseket. 
            
            
               (4)A hitelintézet azonosításának a székhely szerinti és a fogadó tagállam illetékes hatóságai közötti kommunikációban, illetve a fogadó vagy székhely szerinti tagállam és az érintett hitelintézet közötti kommunikációban történő hatékonyabbá tétele érdekében a hitelintézet által az illetékes hatóságok rendelkezésére bocsátott információknak fel kell tüntetniük a hitelintézet nemzeti hivatkozási kódját és jogalany-azonosítóját, amennyiben rendelkezésre állnak. 
            
            
               (5)Fontos biztosítani a betétek biztonságát, valamint növelni a hitelintézet által az illetékes hatóságok rendelkezésére bocsátott pénzügyi információk tényszerűségét és megbízhatóságát. Ezért szükséges, hogy a hitelintézet a fióktelep tervezett megszüntetéséről szóló közlemény benyújtásakor értesítse az illetékes hatóságot azokról az intézkedésekről, amelyeket annak biztosítása érdekében tettek vagy tesznek, hogy a hitelintézet a fióktelep működésének megszűnését követően többé ne tartson a nyilvánosságtól betéteket vagy egyéb visszafizetendő pénzeszközöket.
            
            
               (6)A szolgáltatási útlevéllel kapcsolatos értesítésnek kellően részletesnek kell lennie annak biztosításához, hogy a székhely szerinti tagállam illetékes hatósága pontos és átfogó értékelést tudjon végezni arról, hogy a hitelintézet képes-e elvégezni azokat a tevékenységeket, amelyekre vonatkozóan az útlevéllel kapcsolatos értesítést benyújtották. A megadott információknak az egyes tevékenységek tervezett kezdőnapját, nem pedig csak a fő tevékenységek tervezett kezdőnapját kell megjelölniük.
            
            
               (7)Az 1151/2014/EU felhatalmazáson alapuló rendeletet ezért ennek megfelelően módosítani kell. 
            
            
               (8)Ez a rendelet az Európai Bankhatóság által a Bizottsághoz benyújtott szabályozástechnikai standardtervezeteken alapul.
            
            
               (9)Az Európai Bankhatóság nyilvános konzultációkat folytatott az e rendelet alapját képező szabályozástechnikai standardtervezetekről, elemezte az ezzel összefüggésben felmerülő lehetséges költségeket és hasznot, és kikérte az 1093/2010/EU európai parlamenti és tanácsi rendelet
                  3
                37. cikke alapján létrehozott Banki Érdekképviseleti Csoport véleményét, 
            
            
               ELFOGADTA EZT A RENDELETET:
            
            
               1. cikk
            
            
               Az 1151/2014/EU felhatalmazáson alapuló rendelet módosítása
            
            
               Az 1151/2014/EU felhatalmazáson alapuló rendelet a következőképpen módosul:
            
            
               1.A 3. cikk a következőképpen módosul:
            
            
               a)az (1) bekezdés a) pontja helyébe a következő szöveg lép:
            
            
               „a)
                     a hitelintézet neve és címe, valamint a fióktelep központi ügyvezetésének tervezett helye;
            
            
               b)a (2) bekezdés a következőképpen módosul:
            
         
         
            
               i.az a) pont ii. és iii. alpontja helyébe a következő szöveg lép:
            
            
               „ii.
                     a 2013/36/EU irányelv I. melléklete szerinti, a hitelintézet által a fogadó tagállamban folytatni kívánt tevékenységek felsorolása, beleértve az egyes tevékenységek tervezett kezdőnapját a lehető legpontosabb módon megjelölve, valamint a tevékenységek megszüntetése esetén a megszüntetett tevékenységek jegyzékét;
            
            
               iii.
                     azoknak a tevékenységeknek a felsorolása, amelyek a fogadó tagállamban folytatni kívánt fő tevékenységeket fogják jelenteni;”
            
            
               ii.a b) pont iii. alpontja a következőképpen módosul:
            
            
               –a bevezető szövegrész helyébe a következő szöveg lép:
            
            
               „iii.
                     amennyiben a fióktelep a 2014/65/EU európai parlamenti és tanácsi irányelv* 4. cikke (1) bekezdésének 2. pontjában meghatározott befektetési szolgáltatások és tevékenységek közül várhatóan egyet vagy többet végez majd, a következők leírása:
            
            
               _________________
            
            
               *
                     Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).”;
            
            
               –a második franciabekezdés helyébe a következő szöveg lép:
            
            
               „—
                     a 2014/65/EU irányelv 24–28. cikkében meghatározott kötelezettségeknek, valamint az azok alapján a fogadó tagállam érintett illetékes hatóságai által elfogadott intézkedéseknek való megfelelést biztosító szabályok;”;
            
            
               iii. a d) pont i. alpontja helyébe a következő szöveg lép:
            
            
               „i)
                     hároméves időszakra szóló, a mérlegre és az eredménykimutatásra vonatkozó előrejelzéseket tartalmazó pénzügyi terv, amely tartalmazza az alapul szolgáló feltételezéseket;”;
            
            
               2.A 4. cikk (2) bekezdése a következő d) ponttal egészül ki:
            
            
               „d)
                     amennyiben a fióktelep a tevékenységeinek gyakorlása során betéteket és egyéb visszafizetendő pénzeszközöket fogad vagy fogadott el, a hitelintézet nyilatkozata, amely felsorolja azokat az intézkedéseket, amelyeket annak biztosítása érdekében tettek vagy tesznek, hogy a hitelintézet a fióktelep működésének megszűnését követően a fióktelepen keresztül többé ne tartson a nyilvánosságtól betéteket vagy egyéb visszafizetendő pénzeszközöket.”;
            
            
               3.Az 5. cikk c) pontja helyébe a következő szöveg lép: 
            
            
               „c)
                     minden egyes olyan tevékenységek tervezett kezdőnapja a lehető legpontosabb módon megjelölve, amelyet a hitelintézet végezni kíván.”
            
            
               2. cikk
            
            
               Hatálybalépés
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, -án/-én. 2021.10.20.
            
            
               
                     a Bizottság részéről
               
               
                     elnök
                     Ursula VON DER LEYEN
               
               
            
         
         
            
                  
                     (1)
                  
                        HL L 176., 2013.6.27., 338. o.
               
               
                  
                     (2)
                  
                        A Bizottság 1151/2014/EU felhatalmazáson alapuló rendelete (2014. június 4.) a 2013/36/EU európai parlamenti és tanácsi irányelvnek a letelepedés joga és a szolgáltatásnyújtás szabadsága gyakorlása során bejelentendő információkra irányuló szabályozástechnikai standardok tekintetében történő kiegészítéséről (HL L 309., 2014.10.30., 1. o.).
               
               
                  
                     (3)
                  
                        Az Európai Parlament és a Tanács 1093/2010/EU rendelete (2010. november 24.) az európai felügyeleti hatóság (Európai Bankhatóság) létrehozásáról, a 716/2009/EK határozat módosításáról és a 2009/78/EK bizottsági határozat hatályon kívül helyezéséről (HL L 331., 2010.12.15., 12. o.).